AMY LEIGH MERCREE

AURA
ALKÍMIA

Érzékeld az energiameződet,
ismerd meg aurád színeinek jelentését,
és manifesztáld a sikert!

ÉDESVÍZ KIADÓ
BUDAPEST

A fordítás az alábbi kiadás alapján készült:

Leigh Mercree / Aura Alchemy

Originally published by Hay House Inc., UK, 2024

A Hay House-rádió a www.hayhouseradio.com
internetes oldalon érhető el.

Fordító

Borz Alexandra

Szerkesztő

Lukács Tamás

Olvasószerkesztő

Kótai Kata

Copyright © Amy Leigh Mercree, 2024

Hungarian translation © Borz Alexandra, 2024

Hungarian edition © Édesvíz Kiadó Kft., 2024

Cover design © Édesvíz Kiadó Kft., 2024

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és gyártásvezető: Dudich Ákos

Tördelő: Skiathos Visuals

Borítót készítette: Goart Bt.

Elektronikus formátum
Békyné Kiss Adrien

EPUB ISBN 978-963-507-590-4

MOBI ISBN 978-963-507-591-1

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

„Ezt a könyvet mindazon szellemi vezetők végtelen kontinuumának ajánlom, akik inspirálnak és támogatnak engem, beleértve néhai gyógyító tanítómat, Laurie-t is.”

Tartalom

A szerző megjegyzése

Bevezetés

I. rész: Értsük meg az energiamezőket

Minden él

Minden ugyanazokból az összekapcsolódó építőelemekből áll

Antianyag, energiarészecskék és hullámok

A mindenség mezői és erői

Az aura lényegében aktív kvantummechanika

II. rész: Aurát látunk mindenhol

Auramegfigyelési technikák

Auraetikett és integritás

Hogyan érzékeljük mások auráját?

A növények, állatok, kőzetek és ásványok aurájának észlelése

III. rész: A te intuitív auraodüsszeiád

Mihez kezdjünk a tudással?

A csakrák és színek jelentése védikus szemszögből

A színek jelentésének és minőségének taoista szemlélete

A színek további értelmezései

Az auraenergia átszövi a testet

Az aurák folyamatosan alakulnak és állandóan változnak

Az aura ismeretének felhasználása a mindennapokban

IV. rész: Az elektromágneses mezők megtisztítása

Sámánikus gyógyítás aurákkal

Auraterápia intuitív gyógyítóként

Az aurád megtisztítása

Energiatisztítási technikák

Hogyan tartsd tisztán az aurádat?

Egészséges szokások a sugárzó auráért

V. rész: Megnyilvánulás az auraalkímiával

Neutrínó-auramegnyilvánulás

Megbecsülés és hála az auramezőben

Hogyan töltsük fel az auránkat a manifesztációhoz?

Auramanifesztációs meditációk és folyamatok

VI. rész: Együttlét

Amikor az aurák kölcsönhatásba lépnek

Csoportos beállítások sok aurával egy térben

Az aurád védelme

Urald a személyes tered és erőd, hogy manifesztálhasd a sikert

A családi aura

Mi történik az aurával szex közben?

Sok örömöt kívánok az aurautazásodhoz

Köszönetnyilvánítás

A szerzőről

A SZERZŐ MEGJEGYZÉSE

Kedves sugárzó lény!

A nevem Amy, és huszonhárom éve foglalkozom azzal, hogy megnyissam a tudatosság kapuit a tanítványaim és ügyfeleim előtt. Ez mindig a legnagyobb örömmel töltött el, és izgatottan várom, hogy ezen a könyvön keresztül kapcsolatba lépjek veled is. Együtt elmerülünk majd az univerzumunkat alkotó energia és rezonancia áramlataiban. Érezni és tapasztalni fogjuk a minden dolgok közötti kapcsolatot, míg végül újra felfedezzük a mindannyiunkat összekötő szeretetet és egyetemes életerőt.

Mind egy hajóban evezünk! Remélem, hogy jól szórakozol majd, miközben felfedezzük az aurák csodálatos világát. Elmélyedünk a legmodernebb tudományban és az auraenergia legfrissebb, legelevenebb, legélénkebb sámáni gyógyító tapasztalataiban, amelyekkel valaha is találkoztál. Meggyógyítjuk és példaértékű szintre optimalizáljuk az aurádat, hogy a személyes energetikai erőd révén azt manifesztálhass, amit csak kívánsz. Te vagy a valóságod építésze, olyanná alakítod, amilyenné csak akarod. Az aurák valódi lényegének megértése és működésük mélyreható ismerete segíteni fog, hogy modern kori spirituális beavatottá válj.

Nincs szükséged gurura, mert te magad válsz azzá. Amikor megtanulod uralni a személyes erődet azáltal, hogy megérted és hasznosítod nemcsak a saját aurádat és energiamezőidet, hanem a téged körülvevőket is, akkor átjár az alapvető bizonyosság, miszerint te magad vagy felelős az életedért. Ez a személyes felelősségtudat megkönnyebbüléssel tölt majd el, és valóságos felüdülést jelent azokkal az időkkel szemben, amikor nyomasztó tehernek érezted saját magadat. Olyan nélkülözhetetlen tudás birtokába jutsz, amely lehetővé teszi, hogy teljes mértékben felelősséget tudj vállalni önmagadért, és olyan magasságba emeld az életed, amilyenről talán soha nem is hitted, hogy elérhető.

Az oda vezető utat a tudatosság és az energia elsajátítása jelenti. Ha megérted, helyrehozod, meggyógyítod és egészen feltöltöd az aurádat, amely nemcsak körülötted létezik, de átszövi egész fizikai testedet, akkor megteheted ezeket a lépéseket, sőt továbbiakat is.

Ezreket vezettem már végig ezen az úton megannyi különféle módon, a kezdőtől a szakértői szintű többdimenziós sámáni munka révén. Számos könyvet írtam, és több ezer intuitív gyógyító ügyféllel dolgoztam. Száz százalékig biztos vagyok benne, hogy képes leszel rá, és lenyűgöz a gondolat, hogy veled tarthatok ezen az úton.

Barátod,

Amy

BEVEZETÉS

Az aprócska világegyetem felfedezésének öröme

Általános iskolás koromban a kisöcsémmel mindig a házunk melletti udvaron játszottunk. Megnyitottuk a házfalon lévő csapot, és hagytuk, hogy szétfolyjon a telken lévő kút tiszta, friss vize. (Mindez jóval azelőtt történt, hogy a városban divat lett volna a víztakarékosságról beszélni!) A csapból hömpölygő víz mélyedést vájt a sárgásbézs agyagos homokban. Elámultunk a víznyomás erejétől, és szerintem mindketten élveztük, ahogy a homokkal teli víz csiklandozta a kezünket és a lábunkat.

Nekiláttunk, hogy kialakítsunk egy elágazásokkal tagolt patakot. Jól jött, hogy a nagy oldalkert enyhén lejtett a háztól az erdő határáig. Sok délutánt és hétvégét töltöttünk a patakmeder építésével. Mindenféle alakzatot formáltunk belőle, építkeztünk rajta, és a partja mentén elképzelt városokban felsorakoztattuk a G.I. Joe-kat meg a Star Wars-figuráinkat. A földben mélyebbre ásva agyagos rétegekre bukkantunk, és ezt az anyagot használtuk fel mindennek a megformálásához. Amikor eljött a hó és a jég, a patak aludt, aztán amikor olvadni kezdett, újjáépítettük az egészet. Maga a folyamat volt az ösztönző erő! Nem a cél, hanem az odavezető út. Valóságos érzékszervi csoda volt ez, egyben remek immunrendszer-erősítő gyakorlat is.

A pataképítés korai szakaszában, amikor még nem voltam rest agyagban, homokban, sárban és vízben turkálni, amikor még lelkesen ástam és formáztam, elkezdtem látni valamit, amit a természet szikráinak neveztem. Aprók voltak, fehérek és ragyogók. Látszólag véletlenszerűen mozogtak, és úgy tűnt, mintha a patakocska és a partja körül gyülekeznének. A barátaim lettek.

Nagyon természetesnek és fesztelennek találtam a játékot az udvaron az öcsémmel és később a szomszéd gyerekekkel meg az unokatestvéreimmel, akik átjöttek, és velünk dolgoztak a patakon. A természet szikrái gyakran szegődtek mellém, különösen akkor, amikor egyedül ástam a kis folyóban. Számomra eredendően jónak tűntek, és hosszú évekig nem is foglalkoztam velük ennél többet.

Olykor alkonyat tájékán, amikor anya már bármelyik pillanatban behívhatott vacsorázni, egészen felerősödtek a természet szikrái, és mindenütt láttam őket, ahová csak néztem. Nem volt belőlük túl sok, de azok szétszóródtak az égen és az udvaron.

Amikor az erdő felé pillantottam, a barátaimnak tekintett fák felé, láttam az ő kiterjesztett esszenciájukat. Úgy tűnt, mintha egy árnyalak nyújtózott volna föléjük úgy négy-öt méternyire a sötétedő égbolton. Mindig úgy tűnt, mintha az erdő szelíden izzana. Tudtam, hogy ők is éppúgy élők, mint mi, és úgy éreztem, hogy éppen az elevenségük miatt ragyognak. Ahogy telt-múlt az idő, más tárgyak körül is elkezdtem észlelni az elevenségnek ezeket az izzó felhőit, különösen a természetben. A mai napig látom őket.

Csak hatodik osztályos koromban kezdtem mélyebben elgondolkodni a természet szikráin. Megnéztem egy filmet az űrprogram korai éveiről, Az igazak volt a címe. John Glenn űrhajós, a későbbi szenátor egy valós, megtörtént élményéről szólt. Az egyik jelenetben éppen a Föld körül keringő űrkabinjában ül, és arany-fehér csillámokat vesz észre a kabin körül. Ezt aztán jelentette a NASA-nak, és részletes magyarázatot adott a jelenségről. A filmben célozgatnak rá, hogy végül soha nem derült ki, mik voltak azok a szikrák.

Ez a jelenet azért ragadott meg annyira, mert úgy hangzott, mintha pontosan arról szólna, amit én is gyakran láttam az udvarunkon, csakhogy ezúttal egy olyan tárgy körül jelent meg, amely a bolygónk felső légkörének peremén száguld. Levelet írtam John Glenn szenátornak (ez akkoriban történt, amikor még levelet írtunk, nem e-maileket). Válaszul az irodája telepakolt egy nagy borítékot tájékoztatókkal az űrmissziójával és azzal kapcsolatban, amit erről az élményről kiderítettek. Sok éven át féltett kincsként őriztem.

Ekkoriban már kémiát és fizikát is tanultam az iskolában. A tankönyvünk címe ez volt: Anyag, anyag mindenütt. Mr. Buteau, a hatodikos természettudomány-tanárom szellemes és különc figura volt, aki fehér laborköpenyt viselt, és akinek ösztönző szerepe volt abban, hogy még jobban megszeressem a tudományt. Az ő óráin tanultunk arról, hogy az atomok protonokból, neutronokból és elektronokból állnak.

Elkezdtem azon mélázni, hogy vajon annak, amit a patak építése során láttam – akkoriban még mindig dolgoztunk rajta, bár hamarosan koromnál fogva elveszítettem az érdeklődésemet –, lehetett-e köze ezekhez az atomi részecskékhez. Éppúgy megragadták a képzeletemet, mint John Glenn élményei, a csillagászat és a fekete lyukak.

Csak ritkán beszéltem az általam látott természet szikráiról. Nem azért, mert attól féltem volna, hogy nem lesz kedvező a fogadtatása, hanem mert gyermekként azt feltételeztem, hogy mindenki ugyanúgy látja őket, mint én. Aztán minél idősebb lettem, bizonyára annál inkább tudatosult bennem, hogy erről szó sincs. Nem hallgattam el a dolgot, de nem is említettem meg sokak előtt. Meglepődnék, ha kiderülne, hogy beszéltem róluk anyámnak, de ha igen, akkor biztosan számíthattam a támogatására. Attól fogva, hogy hatodikban ezt a fejezetet tanultuk, elkezdtem úgy gondolni ezekre a szikrákra, mint valamire, amit atomi látással érzékelek.

Mindig is érdekelt, hogy miből lesznek a dolgok, sokat elmélkedtem ilyesmin. Az után a fejezet után azonban – ahogy azóta is – teljesen rabul ejtett a kérdés, hogy vajon mi történik az anyaggal, a gravitációval, az elektromos mezőkkel és a többivel.

Ebben a könyvben ezt az intellektuális örömöt, a felfedezéssel járó eksztatikus megvilágosodást szeretném megosztani veled. Szeretném, ha te is átélnéd a boldogságot, amelyet akkor érzek, amikor elmerülök a gondolataimban arról, hogy tulajdonképpen miből is áll minden. Ha megtapasztalnád az aha-élményt, amelyet akkor élhetek át, amikor összekötöm mindezt akár a sámáni tapasztalataimmal, akár a tanulással vagy az intellektuális megértéssel.

Intuitív gyógyítóként töltött huszonhárom évem alatt nagy szolgálatot tett nekem a gyermekkoromban felfedezett „atomi látás”. Belepillantok az emberek testébe, és nagy örömömre szolgál, hogy képes vagyok megtalálni az egyensúlyhiány gyökerét, és ki tudom dolgozni erre a megoldást. Ez olykor azt jelenti, hogy megvizsgálom a sejtmagot és a sejtek membránját, illetve hogy a szubatomi részecskéknek, köztük az elektronok mozgásának köszönhetően megfelelően töltöttek, vagy sem.

Huszonhárom éve oktatok sámánizmust. Szakértőnek készülő tanítványaimat arra tanítom, hogyan tudnak elkalandozni a kvantumuniverzumban, és sámáni tapasztalatokat szerezni számos szubatomi jelenséggel kapcsolatban, illetve hogy miként tudják mindezt a tudást a test gyógyítására és a tudat valódi természetének megértésére alkalmazni.

Szerencsés vagyok, amiért már tizennyolc évesen, főiskolás koromban megkezdhettem az utamat gyógyító tanárom mellett. Lehetőségem volt rá, hogy a világunkban zajló kvantummechanikai folyamatokkal kapcsolatos kíváncsiságomat ötvözzem a metafizikai expanzió és a tudatosság tanulmányozásával.

Igazán megtisztelő számomra, hogy most ezt a könyvet olvasod, és szeretnél mellém szegődni erre az utazásra. Mindent meg fogunk tenni azért, hogy egy kicsit jobban átlássuk, miből is áll az auránk. Azután arról is beszélünk majd, hogy vajon léteznek-e olyan szubatomi részecskék és hullámok, amelyek nem csupán a hordozói a gondolatainknak, és létrehozói olyan jelenségeknek, mint a telepátia, hanem ők maguk a gondolataink. Ha az agyunk anyaga önmagából hoz létre egy gondolatot, amelyet aztán a fotonok, vagyis elektromosság révén továbbít, és ha netán a tudatunk tartalmai szolgálnak üzemanyagként ebben a folyamatban, akkor vajon miből állnak ezek a jelenségek a legapróbb kvantumszinten? Derítsük ki együtt!

HOGYAN LÁTJA AZ AURÁNKAT EGY INTUITÍV GYÓGYÍTÓ?

Intuitív gyógyítóként dolgozom immár huszonhárom éve. Gyakran elbeszélgetek az emberek szellemi vezetőivel, hogy tőlük is tájékozódjak felőlük. Időnként tisztán látom a test energiáját egészen a szubatomi szintekig. Közvetlenül meg tudom figyelni a szervek bizonyos részeit, a sejtmagok belsejét, és látom a genetikai felépítést is. Amikor az intuitív gyógyító szemével nézem a dolgokat, számos különböző szinten vizsgálódom. Megfigyelem a fizikai síkot, vagyis azt, hogy miként működnek a testben lévő sejtek és az őket alkotó molekulák és atomok a hús-vér szervezet szintjén. A testben zajló eseményeket energetikai síkon is követem. Megvizsgálhatom például a hagyományos kínai orvoslás és a taoista filozófia szervi meridiánrendszereit, és azt, ahogyan ez az energia, valamint a testben lévő összes többi elektromos és elektromágneses energia kölcsönhatásba lép egymással, és megteremti egészségi állapotunkat.

Azért izgalmas a test e két, látszólag különálló szintjéről beszélni, mert ezek valójában mélyen összefüggenek egymással. Nem csupán egymás mellett léteznek, hanem ténylegesen azonosak. Vegyük példának egy adott ember testében a tüdő belső burkolatát és az ott található szöveteket. Tegyük fel, hogy a hagyományos kínai orvoslás és az intuitív gyógyítás szemszögéből tekintünk az energiára, és figyeljük meg az ott található energiatartalékban lévő csin folyadék mennyiségét. Ez fontos mind a tüdő egészsége, mind a tüdőcsatorna meridiánenergiája szempontjából. A tüdő belseje nyálkahártyának tekinthető, így akkor egészséges, ha optimális állagú vékony, nedves réteg vonja be. A hagyományos kínai orvoslásban ez a vej csi rendszer része. A vej azt jelenti, hogy „külső”, tehát a test külső energiája a tüdőszövetnek ebben a jin folyadékkal teli bélésében nyilvánul meg. Láthatjuk, hogy amennyiben a tüdő meridiáncsatornájában elegendő jin energia van, az elősegíti, hogy a test képes legyen létrehozni a megfelelő bevonatot, és ezáltal a megfelelő külső csit. Ez a vej energia, vagyis a „kapuőr”, amely lehetővé teszi a dolgok ki- és bejutását a testbe. Ilyen esetben ez közvetlen bizonyíték rá, hogy az immunrendszer egészséges, mert amikor a tüdőszövet optimális állapotban van, akkor megakadályozza, hogy bizonyos kórokozók mélyen bejussanak a testbe. Ez tehát egy konkrét példa arra, hogy miként találkozik egymással az energia és a testiség.

Ha szeretnénk mindezt átvinni a kvantumsíkra, akkor elég megvizsgálnunk a tüdőszövet egyetlen sejtjét. Megfigyelhetjük a sejtmembrán minőségét, és hogy rendelkezik-e a megfelelő ionizációs minőséggel, és képes-e lekötni az elektrolit ásványi anyagokat, amelyek segítenek a szükséges, egészséges bevonat megtartásában. Ha megfigyelnénk ezt az egy sejtet, majd közelebbről is szemügyre vennénk a sejtmembrán külső részét alkotó molekulákat, akkor fontos lehetőségeket fedezhetnénk fel a nagyobb egyensúly megteremtésére. Ezután még közelebbről is megvizsgálhatnánk az ezeket a molekulákat alkotó atomokat, hogy ellenőrizzük a töltésüket és a viselkedésüket az egészségünk szempontjából. Ahhoz azonban, hogy tisztánlátó szemmel is ellenőrizni tudjuk, vajon a kérdéses sejt megfelelően ionizált-e, még nagyobb felbontásban kell néznünk!

Megvizsgálhatjuk az egyik ilyen atom magját körülvevő elektronfelhőt. Ilyenkor azt szeretnénk látni, hogy olyan állapotban van-e az elektronfelhő, amelyben elektronokat oszt meg és cserélget a sejtmembránban lévő többi molekulát alkotó atomokkal. Ezt a folyamatot nevezik ionizációnak. Ez bizonyos mértékben arra is hatással van, hogy az elektrolit szempontjából elegendő üzemanyaggal rendelkezik-e. Ez az üzemanyag sokféle lehet a nátriumtól a klóron át a káliumig és a magnéziumig. Ha a megfelelő elektrolitok benne vannak, ez azt jelenti, hogy rendelkezik a megfelelő nyersanyagokkal a többi atomból származó elektronok cseréjéhez és megosztásához.

Itt egyesül a testiség és az energia. Az elektronok, amelyek az atomok fizikai anyagának részét képezik, valójában tiszta energiából állnak. Igazából ők az elektromosság két fő összetevőjének egyike. Ezek az elektronok tehát – amelyek tágabb szemszögből létfontosságúak az ionizáció és a test immunrendszerének működése szempontjából – egyszerre fizikai és energetikai természetűek. Egyidejűleg tekinthetők anyagnak és energiának.

Amikor rápillantok az emberi testre, az állatokra, növényekre vagy a föld felszínére – lényegében bármire, ami él –, akkor egyszerre látom az anyagot és az energiát. Valószínű, hogy minden intuitív gyógyító valami mást érzékelne. Én személy szerint olyannak látom az emberi aurát, mint egy mezőt, amely közel egy méter kiterjedésű a test körül minden irányban. Néha határozott széle van, máskor inkább elhalványodik. Többnyire áttetsző. Nemigen szoktam használni a teljes színskálát. Úgy tartom ugyanis, hogy az aura színe folyamatosan alakul, változékony és képlékeny. Inkább a mozgás minőségét látom, és mivel szinesztéziás vagyok – ami azt jelenti, hogy egyszerre több érzékszervvel érzékelem a dolgokat, köztük az intuitív megérzéseket –, kiegészítő információk egész kakofóniája zúdul rám. Az ilyen érzékelést igyekszem kikapcsolni a hétköznapokban, mert igen fárasztó vele együtt létezni. Általában csak olyankor kapcsolom be, amikor a természetben járok, mert ott szórakoztató érzékszervi benyomásokra ad lehetőséget. A szinesztézia azt jelenti, hogy az észleleteim összekapcsolódnak, ezért áttetsző mezőt látok az ember körül, amit aurának is neveznek. Tudom, hogy ott van. Leginkább a mozgását érzékelem. Látom a méretét, észlelem a minőségét, érzem az érzelmi energiáit. Érzem a textúráját, sőt általában egyszerre többet is. Érzem az érzéseket, a szavakat és létállapotokat. Jómagam gyakran érzékelem az aurán keresztül az egészségi egyensúly zavarait, mivel huszonhárom éven keresztül finomítottam ezt a képességemet, és az életemet annak szenteltem, hogy megtaláljam a gyógymódot ezekre a kibillenésekre.

Érzékelem az emberek jellemének bizonyos elemeit is. Hajlamos vagyok olyan frekvenciákra hangolódni, amelyek magas rezgésűek, és alapvetően olyan dolgokra, amelyek által holisztikus értelemben jól érzem magam. Azt hiszem, hogy ezeknek a dolgoknak egy része olyasmihez kapcsolódik, amihez személyesen is kötődöm. Mivel érzékeny típus vagyok, valószínűleg kevésbé tudnék lelki rokonságot érezni olyanokkal, akiknek az aurája sűrű, sötét, durva energiát sugároz. Ez nem azt jelenti, hogy az ilyen embereket ne kedvelném, ahogy azt sem, hogy nem tudok kijönni velük. Csak arról van szó, hogy valószínűleg elsősorban nem hozzájuk vonzódom.

Általában az aura megfigyeléséből érzem, hogy valaki milyen mértékben kapcsolódik a természeti világhoz. Ez persze lehet egyszerűen azért is, mert az illető a kertészkedés szerelmese, de az is elképzelhető, hogy inkább az állatokhoz kötődnek. Látom és érzékelem azt is, ha valakinek az aurája nincs megfelelően lezárva, ami általában azt jelzi, hogy magasabb a frekvenciája. Érzem némelyek kapcsolatát a tanítóikkal és nem fizikai segítőikkel. Látom az őseiket, ha azok közel állnak az illető aurájához vagy elektromágneses mezejéhez. Látom, amikor a tanítók és nem fizikai segítők energiamezői közel kerülnek hozzájuk. Látom, amikor kapcsolódnak, és figyelem mindazt, ami történik.

Számomra mindez egyértelmű mozgásként jelenik meg, valahogy úgy, ahogyan az aszfaltról felszálló hőt láthatjuk, ami átlátszó, mégis mozog. A hasonlat nem tökéletes, de ennél pontosabban nem tudnám leírni, hogyan is jelenik meg előttem. Sok mindent, amit látok és érzek, a tisztánlátó képességeim segítségével érzékelem, ezért tudom, hogy ott van. Látom a lelki szemeimmel, bár fizikailag nem jelenik meg. Fizikai szememmel a mozgást érzékelem. Sok energetikai mozgást látok a növények körül is. Hajlamos vagyok sok időt tölteni az erdőben, és kis korom óta tisztán látom a természet elemi szellemeit. Mielőtt megértettem volna, hogy mit látok, magamban a természet szikráinak neveztem el őket. Megjelentek olyankor is, amikor az udvaron ástam, különösen akkor, amikor a vizet folyattuk. Jelen voltak az erdőben, a tengerparton és máshol a természetben is.

A könyv egy későbbi fejezetében szó esik majd a köztes időszakokról, a hajnalról és az alkonyatról, illetve a köztes helyekről, amilyenek a Föld és az ég keresztmetszetében vannak, és így tovább. Ezek azok a helyek, ahol a hagyományos tündérmesékben többet látunk a tündérnépből. Úgy tűnik, ezek azok a helyek és időpontok, amelyek elősegítik, hogy fizikai szemmel is láthassuk az aurákat. Magam is hajlamosabb vagyok ilyenkor észlelni látomásokat, bár ez inkább gyermekkoromban volt jellemző rám. Mostanában inkább úgy történik a dolog, hogy amikor „felkapcsolom a kapcsolót”, akkor sokat, szinte mindent látok, és amikor úgy döntök, hogy „lekapcsolom” az érzékelést, akkor jóval kevesebb jelenik meg előttem. Ezt a saját érzékenységem miatt, a nyugalmam érdekében alakítottam így.

Mindenki másképp tapasztalja meg az aurát, és a továbbiakban mélyebbre merülünk majd ebben a témában, megnézzük, milyen sokféleképpen élhetjük meg ezeket a tapasztalatokat, és milyen hatalmas ajándék, hogy ezt megtehetjük.

AZ AURÁK TÖRTÉNETE

Az aura fogalma sok-sok évszázad óta bűvöletbe ejti az emberiséget. Ősi szövegeink már évezredekkel ezelőtt foglalkoztak vele. A fénymezők azóta megragadják a képzeletünket, hogy az ókori hindu Védák taglalta az emberi testben létező energiákat, illetve a taoizmus és a hagyományos kínai orvoslás alapját képező klasszikus Sárga császár belső könyvei és a Tao-tö-king a csí áramlását.

Az aura szó latin–görög eredetű, „szellőt” vagy „leheletet” jelent. Aura, a görög istennő arról volt ismert, hogy ő irányítja a szellőket. A „valakit körülölelő finom kisugárzás” definíciót a Teozófiai Társaság hozta divatba. Ezt a csoportot Helena Blavatsky, William Quan Judge, Henry Steel Alcott és mások alapították 1875-ben mint New Age vallási mozgalmat. A teozófusok voltak azok, akik népszerűvé tették az aura kifejezést és az olyan fogalmakat, mint a csakrák. A csoport nagy hatással volt közéleti személyiségekre is, például Rudolf Steinerre és Edgar Cayce-re.

Charles Webster Leadbeater katolikus püspök, miután kilépett az egyházból, teozófus lett, Helena Blavatsky tanítványává vált, és rengeteget publikált az aura fogalmáról. Blavatsky maga is tárgyalta a témát, ahogy az ő érdeme volt a Teozófiai Társaság által kiadott könyvek egy részének megírása is.

Edgar Cayce-t „alvó prófétának” tartották. Azt terjesztették róla, hogy látnoki képességei révén rengeteg információt közvetített. Pályafutása egy későbbi szakaszában vallási központot alapított, amely a mai napig fennáll. Bőséggel írt az aurákról, többek között az Aurák: esszé a színek jelentéséről című könyvében.

Rudolf Steiner filozófus, író és teozófus, a Waldorf oktatási rendszer megalapítója szintén írt az aurákról. Gondolatformák és az emberi aura címmel vetette papírra a gondolatait. Mind Cayce, mind Steiner munkásságában nagy hangsúly került arra, hogy mit szimbolizálnak az auraszínek. Bizonyára neked is feltűnik majd, hogy bár meg fogom említeni, hogy mit tudhatunk a témáról, mi inkább arra helyezzük majd a hangsúlyt, hogy az aurák folyamatosan változnak, emiatt pedig a színek csak a pillanatnyi állapotot jelzik, és sokféle értelmezésre adnak lehetőséget.

1939-ben egy Szemjon Kirlian nevű orosz tudós véletlen felfedezést tett. Észrevette, hogy amikor feszültségforráshoz csatlakoztat egy tárgyat, és fotólemezre helyezi, a tárgy körül felhő képe jelentkezik. A felfedezés után Szemjon és a felesége, Valentyina nekiláttak a technológia tökéletesítésének. Mint közismert, módszerüket először egy letépett levélen alkalmazták, majd végül embereken is.

A levéllel folytatott kísérletek nem igazán állják meg a helyüket a Kirlian-fotózás bizonyítékaként. Az eredmények változatosak voltak, egyes feltételezések szerint attól függően, hogy a természetes száradási folyamat eredményeként mennyi volt a levél nedvességtartalma.

Egyes esetekben a vezetőfelületre helyezett tépett levélnél halványan kirajzolódott a hiányzó darab körvonala. Ez megmagyarázható a sztochasztikus (véletlenszerű) ionizációval és hasonló hatásokkal, vagyis alapvetően a fényképezett személy vagy tárgy körül keletkezett nedvesség szintjével, illetve azzal, hogy a tárgy vagy személy elektromos szempontból mennyire van földelve. A jelenséget ezenfelül okozhatja még a potenciálisan ionizáló anyagok, mint a baktériumok, a bőrolajok, a nedvesség, a páralecsapódás és még sok más anyag jelenléte is.

Ezt a fényképezési technikát koronakisüléses fotográfiának hívják. Az ilyen típusú fotóknál a megjelenő alakzatok többsége a nedvességtartalom eltéréseivel magyarázható. A fényképen ezek az eltérések, illetve a fotólemezre és az elektródákra kapcsolt feszültség mértéke hozza létre a korona vagy aura látványát. A tárgy körüli koronában vagy feltételezett aurában lévő áramlatok kiterjedése és mérete például valójában fordítottan arányos a filmelektródák elektromos ellenállásával. Ez azt jelenti, hogy az alkalmazott feszültség nagysága olyan közvetlenül befolyásolja a fényképen szereplő jelenség körül feltételezett felhő méretét, hogy azt a fizikusok a berendezés konfigurációja alapján ki tudják számítani.

A lehetőséget megragadva a nyolcvanas években egy, a biofeedback területén jártas szilícium-völgyi szakember nekilátott az elképzelés továbbfejlesztésének, és megalkotta az AuraCam nevű eszközt. Ezzel akár manapság is találkozhatsz a New Age és más látnoki bemutatókon, amikor valaki olyan készüléket használ, amellyel állítása szerint képes lefényképezni az aurádat. A készülék biofeedbacket alkalmaz a feszültség leolvasására, és az elektromosan vezető lemezeken keresztül adatokat vesz fel, majd színes képpé konvertálja és a gép által készített normál fényképre vetíti azokat. A színeket a program határozza meg, az aurát azonban valójában nem fényképezi le. Nincs tehát túl sok tudományos bizonyíték a dolog mögött, de az évek során bizonyára számos embernek okozott szórakoztató pillanatokat.

Ebben a könyvben azonban inkább az intuitív érzékelésünket fejlesztjük, hogy igazán elmélyedhessünk az auralátás érzékelésének részecskefizikai szemszögű, metafizikai és sámánikus örömében.

UTAZÁS AZ AURÁK VILÁGÁBA

Számtalan elmélet létezik az aurákról. Egyik-másik meglehetősen szűkszavú, és csak annyit állít, hogy az aurák egy rögzített, statikus állapotban léteznek, és meghatározott színnel bírnak. Más elméletek szerint azonban az aurák ennél jóval kötetlenebbek és változékonyabbak. Vannak olyan elméletek is, amelyek valahol a kettő között foglalnak állást. Valójában mik is ezek az érdekfeszítő energiamezők, amelyek körülvesznek bennünket?

Ebben a könyvben feltárjuk az aurák tudományát és történelmét, majd belemélyedünk a saját tapasztalatainkba, és elmerülünk az aurikus energiában. Ez utóbbi révén megismerjük és megértjük a saját fény- és rezgésmezőinket. Ez tágítja a látókörünket, és arra ösztönöz, hogy tekintetünket a körülöttünk lévő világra szegezzük. Megfigyeljük a növényeket, állatokat, köveket és a hely szellemeit, és kapcsolatba lépünk velük, hogy érezzük az energiamezőjüket és az aurájukat.

Megtanuljuk mélységében megérteni, hogy milyen energia áramlik mindenben, ami körülvesz bennünket.

Ezután elkezdjük megfigyelni, hogy ez miként jelentkezik a körülöttünk élő többi embernél, hogyan befolyásolja a közeli családtagjainkkal és barátainkkal való kapcsolatunk minőségét, illetve a tömeges együttlét tapasztalatát. Megérthetjük, hogy egyesek miért érzik magukat elemükben egy nagyszabású, több száz vagy akár több ezer embert megmozgató rendezvényen, míg másokra ugyanez olyan nyomasztóan hat, hogy a legszívesebben összehúznák magukat. Megvizsgáljuk, mi történik, amikor sok aura gyűlik össze egy szűk térben, és mit tehetünk, hogy optimálisan működjön az egészségünk és a jóllétünk.

Ezt követően feltárjuk, hogy mi történik az aurákkal a romantikus, intim együttlét során, hogy miért érezhetjük annyira éltető erejűnek energiamezőink megfelelő körülmények között létrejövő egyesülését, és hogyan teremthetjük meg, illetve fokozhatjuk ezt a maximális mértékig.

Alaposan szemügyre vesszük önmagunkat és az auránkat, illetve megtanuljuk megérteni az energiamezőink gondozása, karbantartása és optimalizálása mögött rejlő hihetetlen erőt. A gondoskodás magába foglal mindent az aura tisztításától és kiürítésétől kezdve az energiafeltöltésig, hogy előrelendítsük magunkat a megálmodott életünk felé. Ez az álomélet már létezik, egyszerűen annyi a dolgunk, hogy egyesítsük a jelenlegi energiamezőnket az általunk elképzelt, jövőbeli énünk auramezőjével.

Tedd meg velem az első lépéseket az energia megértése felé vezető úton, amelyen együtt haladunk majd, óvatosan és örömmel. Ki gondolta volna, hogy annak az aurának a megértése, amely látszólag egy szórakoztató és színes, popkulturális fogalom, kapukat nyithat a személyes erőd teljes kihasználása és a vágyott életkörülményeid megteremtése felé? Az élet tele van meglepetésekkel, ahogy az aurád is.

I. RÉSZ

ÉRTSÜK MEG AZ ENERGIAMEZŐKET

Mielőtt készen állnánk arra, hogy az auránkkal dolgozzunk, mindenekelőtt meg kell értenünk, hogy mik azok, és hogyan működnek. Ebben a részben új fogalmakat fogunk megtanulni, hogy jobban értsük az aura anatómiáját.

Vannak kvantumrészecskék és hullámok, amelyek az aurát képezik, és mélyebb szinten éppúgy kapcsolódnak a tényleges fizikai testünkhöz, mint az energiatestünkhöz. A kettő gyönyörűen kapcsolódik egymáshoz. Fizikai testünket erőteljes energia szövi át, amely aztán elektromos és mágneses mezők formájában árad szét körülöttünk. Mindennek, ami élő, van elektromágneses mezeje (ami két mező kombinációja), sőt felépítésüktől függően még egyes élettelen dolgok is rendelkeznek mágneses mezővel.

A fény természetének megértéséhez a kulcs az aurák tanulmányozása. A fényben az a csodálatos, hogy hullámokra és részecskékre bontható. A fényhullámok úgy viselkednek, mint az óceán hullámai, míg a hanghullámok a trigonometria és a számtan elméletben leírt hullámaihoz hasonló viselkedésűek. A fény, a hullámok és még más viselkedésében is akad egy lényeges közös vonás. A fényben a részecskék olyan módon mozognak, hogy azt a tágabb léptékű, makroszkopikus világban is látod majd visszaköszönni. Nem csupán az aurák mögött álló tudományban merülünk el, hanem mindennek a történetében is, továbbá abban, hogy az idők folyamán hányféle különböző módon fogalmazták meg a jelenséget. Ez a könyv végső soron gondolatokról és információkról szól, és arra bátorítalak, hogy ami ebből nálad visszhangra talál, azt integráld a saját életedbe, a többit pedig engedd el. Ahogyan a valóságot értelmezed, azt mindig a saját tapasztalataid lencséjén keresztül fogod formálni.

MINDEN ÉL

Miért tekintik egyesek az embert élőnek, a követ pedig élettelennek? Miért tartják kevésbé értékesnek a növény életét, mint az elefántét? Úgy tűnik, hogy nekünk, embereknek van egy hierarchikus fontossági skálánk az élőlények fontosságáról. De valójában mit is jelent az, hogy életben vagyunk?

Úgy tartjuk, hogy a lélek vagy a szellem az, ami az élőlényen átáramlik? Vagy az energia? Tegyük fel, hogy az élőnek az a feltétele, hogy energia haladjon rajta keresztül. A mozgásunkat például a testünket átjáró energia biztosítja. Akaratlagos mozdulatainkat a szomatikus idegrendszer irányítja. Ez egy biológiai folyamat, amelyet az elektromosság animál, amely az idegrendszerünk axionrostjain keresztül áramlik az izmainkba. Vajon a halakat az a testükön végigvonuló elektromosság teszi hivatalosan élővé, amely az akaratlagos és önkéntelen folyamatokat irányítja? Vajon a növényeket az a napenergia élteti, amelyet a leveleik révén felfognak és üzemanyaggá alakítanak át? Ugyan mi teszi a növényt élővé?

Azért teszem fel ezeket a kérdéseket, mert miközben az auráról gondolkodunk, amely energiából épül fel, felvetődik néhány igazán érdekes kérdés. Van minden élő és energikus dolognak aurája? Ha valaminek van aurája, akkor ez azt jelenti, hogy igazán él? Ha valaminek aurája van, akkor rendelkezik-e tudattal? Mi a helyzet a kőzetekkel és ásványokkal, amelyeknek lehetnek mágneses mezőik? A mágneses mezők erőnek számítanak, ami azt jelenti, hogy nem rendelkeznek saját energiával. Ez tehát kizárja, hogy élőnek számítsanak?

Később elmélyedünk majd az auramezők tudományos oldalában is. Egyelőre azonban csak felteszem ezeket a kérdéseket, és arra ösztönözlek, gondolkodj el azon, hogy neked személyesen mit is jelent életben lenni. Emberi lényként mitől érzed magad élőnek? Magától értetődő, hogy vannak olyan felemelő, élményteli pillanatok, mint amikor ejtőernyőztél vagy drótkötélen siklottál. Ilyenek lehetnek talán azok az érzelmileg felemelő momentumok is, amikor összeölelkeztél egy szeretteddel, vagy hozzád bújt a házi kedvenced, vagyis amikor érezted a szeretetet és kötődést.

Úgy vélem, ezt fontos kideríteni, ugyanis az aurák vizsgálata során az egyik legfontosabb pont, ahová el fogunk jutni, hogy lényegében minden él. Ennek az energiának pedig, ami minden élőlényt áthat, lehet egy még meg nem határozott minősége. Még az is előfordulhat, hogy ez az energia a sötét anyag által generált sötét energiából áll, amit a tudósok még csak most kezdenek felfedezni. Van egy eredendően spirituális minősége is.

Emberi lényként arra törekszünk, hogy mindenben az értelmet keressük. Arra vagyunk teremtve, hogy kérdezzünk és keressünk. Abból ítélve, hogy a kezedbe vetted ezt a könyvet, nyilvánvalóan benned is aktív a késztetés. Megértésre törekszel, és fejlődni akarsz. Ezt a vágyat talán a tudatosság spirituális energiája építette a lényedbe, de az is lehet, hogy természeténél fogva és az emberi agyban való mozgásán keresztül az elektromosság tette ezt. Az is elképzelhető, hogy mindkettő egyszerre. Azért fontos a megállapítás, hogy minden él, és mindent energia éltet, mert visszavezet ahhoz a tényhez, hogy az alkotó atomok részeként a fizikai anyag minden darabja tartalmaz elektronokat. Az elektromos töltés elektronokból és protonokból épül fel. Ebben különbözik az elektromágnesességtől, amely fotonokból épül fel. Ezeket a fogalmakat a későbbiekben bővebben is kifejtjük majd.

Az anyag és az energia, legalábbis részben, ugyanaz a dolog. Ezért él minden. Akár anyag, akár energia, minden él. Az anyagot átszövi az energia. A zöld fű és alatta a talaj is, amit az ablakodon kitekintve láthatsz, mind egyszerre áll anyagból és energiából. Ennek az egésznek az alapvető építőkövei az anyag és az energia, amelyek szinte mindig összefonódnak. Az anyagot alkotó részecskék elemi szinten eredendően energiát tartalmaznak. Az anyag és az energia szinte mindig összetett, bonyolult táncot jár egymással. Energetikai töltés nélkül, önmagában az anyag összeomlana. Az anyag nélkül, amely egyfajta tárolóedényt képez számára, az energia beleveszne a végtelen homályába.

Annak, ami mindent életre kelt, részei lehetnek azok az apró, lenyűgöző, titokzatos és hihetetlenül gyönyörű elemi részecskék, az elektronok és fotonok.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen!